Komission direktiivi 2003/69/EY,

annettu 11 päivänä heinäkuuta 2003,

neuvoston direktiivin 90/642/ETY liitteen muuttamisesta klormekvatin, lambda-syhalotriinin, kresoksiimimetyylin, atsoksistrobiinin ja eräiden ditiokarbamaattien jäämien enimmäismäärien osalta

(ETA:n kannalta merkityksellinen teksti)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon torjunta-ainejäämien enimmäismäärien vahvistamisesta tietyille kasvikunnasta peräisin oleville tuotteille, mukaan lukien hedelmät ja vihannekset, 27 päivänä marraskuuta 1990 annetun neuvoston direktiivin 90/642/ETY(1), sellaisena kuin se on viimeksi muutettuna asetuksella (EY) N:o 806/2003(2), ja erityisesti sen 7 artiklan,

sekä katsoo seuraavaa:

(1) Kasviperäisten tuotteiden osalta, hedelmät ja vihannekset mukaan luettuina, jäämien enimmäismäärät kuvastavat sellaista käyttöä, joka on kasveille tehokkaan suojan antava pienin mahdollinen tarvittava määrä torjunta-ainetta käytettäessä sitä niin, että jäämä on mahdollisimman alhainen sekä toksikologisesti hyväksyttävä etenkin ympäristönsuojelun ja kuluttajien ravinnon välityksellä tapahtuvan arvioidun saannin kannalta. Yhteisön käyttämät jäämien enimmäismäärät edustavat tällaisten jäämien enimmäismääriä, joita hyödykkeissä voi olla silloin kun hyvää viljelykäytäntöä on noudatettu.

(2) Torjunta-aineiden jäämien enimmäismääriä arvioidaan jatkuvasti uudelleen, ja niitä muutetaan uuden tietämyksen ja tutkimustulosten huomioon ottamiseksi. Jäämien enimmäismääriksi vahvistetaan analyysiherkkyyden alaraja, kun kasvinsuojeluaineiden sallitusta käytöstä ei aiheudu elintarvikkeisiin tai niiden pinnalle havaittavissa olevia torjunta-aineiden jäämiä tai kun sallittua käyttöä ei ole tai kun jäsenvaltioiden salliman käytön tukena ei ole ollut tarvittavia tietoja tai kun kolmansissa maissa käytön tukena ei ole ollut tarvittavia tietoja ja käytöstä on aiheutunut torjunta-aineiden jäämiä yhteisön markkinoille mahdollisesti tuleviin elintarvikkeisiin tai niiden pinnalle.

(3) Klormekvatin osalta jäsenvaltiot ja alan toimijat ovat ilmoittaneet komissiolle, että päärynöiden saastuminen ympäristössä aiemmasta käytöstä peräisin olevan klormekvatin taustapitoisuuden vuoksi on edelleen merkittävää. Seurantatiedot ovat osoittaneet jäämien vähenevän niin hitaasti, että direktiivissä 90/642/ETY säädetty väliaikainen jäämien enimmäismäärä on säilytettävä vielä kolmen vuoden ajan.

(4) Lambda-syhalotriinin, kresoksiimimetyylin, atsoksistrobiinin ja mankotsebin osalta esitteleville jäsenvaltioille on jätetty hakemuksia uusista tai muuttuneista käyttötarkoituksista. Näitä käyttötarkoituksia on arvioitu ja todettiin, etteivät ne johda kuluttajien liialliseen altistumiseen.

(5) Mankotsebia ei voida nykyisellä rutiinianalyysillä erottaa muista ditiokarbamaateista (manebi, mankotsebi, metiraami, propinebi ja zinebi, summa ilmaistaan CS2:na), ja tämän vuoksi kyseinen jäännöksen määritelmä koskee koko ditiokarbamattien ryhmää.

(6) Komissio tuli siihen tulokseen, että joitakin jäämien enimmäismääriä on syytä muuttaa kuluttajille mahdollisesti aiheutuvien riskien vuoksi. On tärkeätä, että jäsenvaltiot toteuttavat riskien hallitsemiseksi lisätoimenpiteitä suojellakseen kuluttajia asianmukaisella tavalla.

(7) Kuluttajien elinikäistä ja lyhytaikaista altistumista tämän direktiivin soveltamisalaan kuuluville torjunta-aineille elintarvikkeiden välityksellä on arvioitu yhteisössä käytettyjen menettelyjen ja käytänteiden mukaan ottaen samalla huomioon Maailman terveysjärjestön julkaisemat ohjeet(3). On laskettu, etteivät tässä direktiivissä vahvistetut jäämien enimmäismäärät johda kuluttajien liialliseen altistumiseen.

(8) Kuluttajien akuuttia altistumista näille torjunta-aineille kaikkien sellaisten elintarvikkeiden välityksellä, jotka saattavat sisältää jäämiä, on tarvittaessa arvioitu yhteisössä käytettyjen menettelyjen ja käytänteiden mukaan ottaen samalla huomioon Maailman terveysjärjestön julkaisemat ohjeet. Päätelmänä on, että tässä direktiivissä ehdotettavia jäämien enimmäismääriä vastaavilla tai niitä alhaisemmilla torjunta-ainejäämillä ei ole akuutteja myrkytysvaikutuksia.

(9) Yhteisön kauppakumppaneita on kuultu tässä direktiivissä esitetyistä jäämien enimmäismääristä Maailman kauppajärjestön välityksellä ja niiden näitä tasoja koskevat huomautukset on otettu huomioon.

(10) Kasveja käsittelevän tiedekomitean lausunnot on otettu huomioon. Erityisesti on otettu huomioon neuvot ja suositukset, jotka koskevat noudatettavaa menettelyä torjunta-aineilla käsiteltyjen maataloustuotteiden kuluttajien suojelemiseksi.

(11) Direktiivin 90/642/ETY liite olisi tämän vuoksi muutettava vastaavasti.

(12) Tässä direktiivissä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,

ON ANTANUT TÄMÄN DIREKTIIVIN:

1 artikla

Muutetaan direktiivin 90/642/ETY liite II seuraavasti:

1) Korvataan mansikoiden kohdalla kresoksiimimetyylin määrä "0,2 (p) mg/kg" määrällä "1 (p) mg/kg".

2) Korvataan ditiokarbamaattien (manebi, mankotsebi, metiraami, propinebi ja zinebi, summa ilmaistaan CS2:na) retiisien kohdalla oleva määrä "0,2 mg/kg" määrällä "2 mg/kg" ja varhaissipulien kohdalla oleva määrä "0,05* mg/kg" määrällä "1 mg/kg".

3) Korvataan päärynöiden kohdalla klormekvattia koskeva alaviite (t) seuraavasti:

"(t) väliaikaista jäämien enimmäismäärää 0,3 mg/kg sovelletaan 31 päivään heinäkuuta 2006 saakka."

4) Korvataan atsoksistrobiinia ja lambda-syhalotriinia koskevat kohdat tämän direktiivin liitteessä olevilla kohdilla.

2 artikla

Jäsenvaltioiden on saatettava tämän direktiivin noudattamisen edellyttämät säännökset voimaan viimeistään 31 päivänä heinäkuuta 2003. Niiden on ilmoitettava tästä komissiolle.

Niiden on sovellettava näitä säädöksiä 1 päivästä elokuuta 2003.

Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.

3 artikla

Tämä direktiivi tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä.

4 artikla

Tämä direktiivi on osoitettu kaikille jäsenvaltioille.

Tehty Brysselissä 11 päivänä heinäkuuta 2003.

Komission puolesta

David Byrne

Komission jäsen

(1) EYVL L 350, 14.12.1990, s. 71.

(2) EUVL L 122, 16.5.2003, s. 1.

(3) Ohjeet ravinnon mukana saatavien torjunta-ainejäämien arvioimiseksi (tarkistettu). GEMS/Food Programme -ohjelma yhdessä torjunta-ainejäämiä käsittelevän Codex-komitean kanssa, Maailman terveysjärjestön julkaisu, 1997 (WHO/FSF/FOS/97.7).

LIITE

">TAULUKON PAIKKA>"